Enn er talið að sex hræ grindhvala séu í fjörunni í Garði en björgunarsveitarmönnum tókst að losa átta hræ í gær . Hræin voru dregin langt út á sjó þar sem stungið var á maga þeirra og þeim sökkt . Stefnt er að því að reyna klára að losa hræin í dag . Um fimmtíu grindhvalir strönduðu í fjörunni við Útskálakirkju í Garði á föstudagskvöld . Hátt í hundrað björgunarsveitarmenn héldu hvölunum votum og var svo unnið að því að losa þá eftir að flæddi að . Um þrjátíu dýrum var bjargað en á annan tug drápust . Í gærkvöldi hófst vinna við að reyna losa hræ þeirra sem ekki tókst að bjarga út á haf . Bergný Sævarsdóttir , staðgengill bæjarstjóra hjá Suðurnesjabæ , segir að fyrstu aðgerðir hafi gengið vel . „ Menn voru að störfum í gær og langt fram á nótt og náðu allavega að draga út átta hræ . Það er eitthvað á reiki hvað það eru mörg hræ eftir í fjörunni . Eitthvað af hræjunum losnuðu af sjálfsdáðum , þannig að þau fóru sjálf á flot og við gætum búist við því að þau skiluðu sér aftur á land , " segir Bergný . Hún útskýrir að björgunarsveitarmenn hafi dregið hræin langt út á sjó . „ Þar sem stungið var á magann á þeim og þeim sökkt , “ segir Bergný . Talið er að sex hræ séu enn í fjörunni . „ Við munum funda aftur á eftir að meta stöðuna . Björgunarsveitarmenn munu skoða hvort þeir haldi áfram seinna í dag og í kvöld og svo þurfum við að meta hvort það verði eitthvað eftir sem við þurfum að láta urða , " segir Bergný Sævarsdóttir , staðgengill bæjarstjóra hjá Suðurnesjabæ .